J. Baška, poslanec: (2004-09-23):
Pozitívum tohto zákona je to, že je to stabilný a solidárny systém, ako tu už bolo dnes povedané. Podľa mojej mienky chýba v tomto zákone alebo v tejto daňovej decentralizácii jedna vec, a to motivácia. Možno ministerstvo financií v budúcnosti nejakým spôsobom nebude rozdeľovať len daň z príjmov fyzických osôb, ale bude rozdeľovať aj časť dane z pridanej hodnoty alebo daň z príjmov právnických osôb, ktoré boli založené mestami, obcami alebo vyššími územnými celkami, takže táto daň nemusí byť celá, ale časť ostane vlastne v tom regióne, v ktorom je vyprodukovaná. Zvyšok, ktorý pôjde do štátneho rozpočtu, bude rozdeľovať potom ministerstvo financií zase nejakým ďalším kľúčom možno do chudobnejších regiónov. Čo sa týka druhej veci, ktorú chcem spomenúť, v § 4 sa hovorí, že kritériá na rozdelenie tejto dane z príjmov fyzických osôb by mali byť nariadením vlády. Bolo to tu už dnes spomínané viackrát. Keď je to takto navrhnuté, myslím si, že je to navrhnuté kvôli tomu, že počas roka sa môže niekedy aj viackrát zmeniť a je to veľmi veľký a závažný zásah a rozhodnutie do jednotlivých rozpočtov miest a obcí. Čiže myslím si a zastávam ten názor ostatných kolegov, ktorí tu dnes vystúpili, že by to nemalo byť nariadením, ale schválením zákona v Národnej rade. Pretože si myslím, že toto prerozdelenie dane z príjmov fyzických osôb je takisto dôležité pre tvorbu rozpočtov vyšších územných celkov a rozpočtov miest a obcí, ako je tvorba a schválenie štátneho rozpočtu pre Slovenskú republiku. Viacero mojich kolegov vystúpilo v rozprave pri prerokúvaní tohto vládneho návrhu k školstvu, k regionálnemu školstvu. Hovorilo sa tu viac-menej o bežných výdavkoch, no nespomínajú sa tu kapitálové výdavky a najmä kapitálové výdavky, ktoré by mali byť nejakým spôsobom určené na dostavbu rozostavaných stavieb v regionálnom školstve. Bolo to tu už dnes spomínané aj v interpeláciách, prípad Malacky a takýchto prípadov je na Slovensku oveľa viac. Ja dúfam, že v štátnom rozpočte, ktorý sa pripravuje na budúci a na ďalšie roky, bude zahrnutých dostatok kapitálových výdavkov, ktorými vlastne teraz v zákone o financovaní škôl na ne štát prispieva, proste nie je to nejaká obligácia. Podľa zákona č. 416/2001, keď prešli tieto niektoré prenesené kompetencie zo štátnej správy na samosprávu, tak sa nehovorilo, či prechádzajú iba bežné výdavky, ale aj kapitálové výdavky, hovorilo sa, že prechádzajú vlastne všetky a štát by ich mal dofinancovať. Čiže dúfam, že v štátnom rozpočte, ktorý sa bude onedlho prerokúvať v Národnej rade, na budúci rok budú zohľadnené aj tieto kapitálové výdavky. Chcem dať procedurálny návrh: O bode 15 spoločnej správy by som chcel hlasovať zvlášť, vyňať na samostatné hlasovanie. Chcem ešte len upozorniť na jednu technickú vec, ten pozmeňujúci návrh, ktorý ako posledný predložil pán Horák, ktorý sme dostali do lavíc, neviem, či ho máte aj vy v takom istom znení ako ja, sa stratili nejaké vety medzi stranou 3 až 4, pretože to tam nesedí. Prečítam: „V období 3 rokov odo dňa nadobudnutia účinnosti tohto zákona dostane každý zo zriaďovateľov štátnych škôl pri prideľovaní finančných prostriedkov podľa § 4 ods. 1, vychádza z objemu finančných prostriedkov.“ Čiže tá veta tam nedáva zmysel, možnože to bolo zle prefotené. To len pre záznam, aby to bolo zaznamenané. Ďakujem, pán podpredseda, skončil som.